Document ID: 32012D0048

KOMISSION TÄYTÄNTÖÖNPANOPÄÄTÖS,
annettu 26 päivänä tammikuuta 2012,
jäsenvaltioiden velvoittamisesta varmistamaan, että dimetyylifumaraatti-nimistä biosidia sisältäviä tuotteita ei saateta markkinoille eikä aseteta saataville markkinoilla, tehdyn päätöksen 2009/251/EY voimassaolon jatkamisesta
(tiedoksiannettu numerolla K(2012) 321)
(ETA:n kannalta merkityksellinen teksti)
(2012/48/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yleisestä tuoteturvallisuudesta 3 päivänä joulukuuta 2001 annetun Euroopan parlamentin ja neuvoston direktiivin 2001/95/EY (1) ja erityisesti sen 13 artiklan,
sekä katsoo seuraavaa:
(1)
Komission päätöksellä 2009/251/EY (2) jäsenvaltiot velvoitetaan varmistamaan, että dimetyylifumaraatti-nimistä biosidia (DMF) sisältäviä tuotteita ei saateta markkinoille eikä aseteta saataville markkinoilla.
(2)
Päätös 2009/251/EY on tehty direktiivissä 2001/95/EY olevan 13 artiklan mukaisesti; kyseisessä artiklassa säädetään, että päätös on voimassa enintään yhden vuoden ja että päätöstä voidaan jatkaa enintään yhdellä vuodella kerrallaan.
(3)
Päätöksen 2009/251/EY voimassaoloa jatkettiin komission päätöksillä 2010/153/EU (3) ja 2011/135/EU (4) kummassakin tapauksessa yhden vuoden lisäjaksolla. Parhaillaan on harkittavana dimetyylifumaraattia esineissä koskevan pysyvän rajoituksen sisällyttäminen Euroopan parlamentin ja neuvoston asetukseen (EY) N:o 1907/2006 (5). Koska kyseisellä toimenpiteellä puututaan samoihin huolenaiheisiin kuin päätöksellä 2009/251/EY, olisi päätöstä 2009/251/EY sovellettava oikeusvarmuuden vuoksi siihen asti, kunnes asetuksen (EY) N:o 1907/2006 mukainen pysyvä rajoitus tulee voimaan.
(4)
Tähän mennessä saadun kokemuksen perusteella ja koska dimetyylifumaraattia sisältäviä kulutustavaroita koskevia pysyviä toimenpiteitä ei ole, on tarpeen jatkaa päätöksen 2009/251/EY voimassaoloa 12 kuukaudella.
(5)
Sen vuoksi päätöstä 2009/251/EY olisi muutettava.
(6)
Tässä päätöksessä säädetyt toimenpiteet ovat direktiivin 2001/95/EY 15 artiklalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2009/251/EY 4 artikla seuraavasti:
”4 artikla
Soveltamisjakso
Tätä päätöstä sovelletaan siihen asti, kunnes dimetyylifumaraattia koskeva asetuksen (EY) N:o 1907/2006 liitettä XVII muuttava komission asetus tulee voimaan, tai 15 päivään maaliskuuta 2013 sen mukaan, kumpi ajankohta on aikaisempi.”
2 artikla
Jäsenvaltioiden on toteutettava tämän päätöksen noudattamisen edellyttämät toimenpiteet viimeistään 15 päivänä maaliskuuta 2012 ja julkaistava kyseiset toimenpiteet. Niiden on ilmoitettava tästä komissiolle viipymättä.
3 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä tammikuuta 2012.

Labels: 3
1